Diari Oficial de la Generalitat Valenciana


Sumari del DOGV 5133, del 11-11-2005 (2005/12771)

RESOLUCIÓ de 14 d'octubre de 2005, del conseller d'Empresa, Universitat i Ciència, per la qual s'autoritza la posada en funcionament d'ensenyaments conduents a l'obtenció de títols oficials a la Universitat de València.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5133

Data del DOGV
:   11-11-2005

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2005/12712


Data del document
:   14-10-2005

Organisme emissor
:   Conselleria d'Empresa, Universitat i Ciència

Tipus de document
:   Resolució

Descriptors 

:   * Universitat de València
    * legislació
    * títol d'estudis
    * universitat

RESOLUCIÓ de 14 d'octubre de 2005, del conseller d'Empresa, Universitat i Ciència, per la qual s'autoritza la posada en funcionament d'ensenyaments conduents a l'obtenció de títols oficials a la Universitat de València. [2005/12880]
  
La Comissió Acadèmica del Consell d'Universitats, per mitjà d'acord de 17 de desembre de 1997, homologà el pla d'estudis de la llicenciatura en Traducció i Interpretació, que es publicà posteriorment en el BOE.
  
La Comissió Acadèmica del Consell d'Universitats, per mitjà d'acord de 14 de juliol de 1998, homologà el pla d'estudis de la llicenciatura en Humanitats, que es publicà posteriorment en el BOE.
  
El Decret 241/2004, de 29 d'octubre, del Consell de la Generalitat, autoritzà l'ampliació d'ensenyaments a la Universitat de València, per a implantar els ensenyaments universitaris conduents a l'obtenció del títol oficial de Llicenciat en Humanitats i Llicenciat en Traducció i Interpretació.
  
De conformitat amb el que s'ha disposat en l'article 35 de la Llei Orgànica 6/2001, de 21 de desembre, d'Universitats; en l'article 16 apartat 4 del Reial Decret 557/1991, de 12 d'abril, sobre creació i reconeixement d'universitats i centres universitaris, i en l'exercici de les atribucions que m'atorga l'article 35 de la Llei de Govern Valencià, resolc:
  
Primer
  
Autoritzar a la Universitat de València la posada en funcionament dels ensenyaments conduents a l'obtenció del títol oficial de Llicenciat en Humanitats en la Facultat de Filosofia i Ciències de l'Educació que seran organitzats en el campus de Blasco Ibáñez.
  
Segon
  
Autoritzar a la Universitat de València la posada en funcionament dels ensenyaments conduents a l'obtenció del títol oficial de Llicenciat en Traducció i Interpretació en la Facultat de Filologia que seran organitzats en el campus de Blasco Ibáñez.
  
Tercer
  
D'acord amb l'apartat 5 de l'article 35 de la Llei Orgànica 6/2001, de 21 de desembre, d'Universitats, transcorregut el període d'implantació dels plans d'estudis autoritzats, la Universitat de València haurà de sotmetre a avaluació de l'Agència Nacional d'Avaluació de la Qualitat i Acreditació el desenvolupament efectiu dels corresponents ensenyaments.
  
Disposició final única
  
La present resolució tindrà efectes l'endemà de la publicació en el Diari Oficial de la Generalitat Valenciana.
  
De conformitat amb el que s'ha establit en els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i en els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, la present resolució, que posa fi a la via administrativa, podrà ser recorreguda potestativament en reposició, o bé es podrà plantejar directament recurs contenciós administratiu, en els terminis i davant l'òrgan que s'indiquen a continuació:
  
a) El recurs de reposició haurà d'interposar-se davant del conseller d'Empresa, Universitat i Ciència, en el termini d'un mes comptador des de l'endemà de la publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació.